Diari Oficial de la Generalitat Valenciana


Sumari del DOGV 7915, del 11-11-2016 (2016/8923)

RESOLUCIÓ de 9 de novembre de 2016, de la Conselleria d'Economia Sostenible Sectors Productius, Comerç i Treball, per la qual es convoquen ajudes en matèria d'industrialització per a les associacions dels sectors marbre, moble, tèxtil i joguet, de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7915

Data del DOGV
:   11-11-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/8923


Data del document
:   09-11-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * ajuda pública

RESOLUCIÓ de 9 de novembre de 2016, de la Conselleria d'Economia Sostenible Sectors Productius, Comerç i Treball, per la qual es convoquen ajudes en matèria d'industrialització per a les associacions dels sectors marbre, moble, tèxtil i joguet, de la Comunitat Valenciana. [2016/8923]  
La Llei 38/2003, de 17 de novembre, General de Subvencions, estableix, en l'article 23, que el procediment per a la concessió de subvencions s'iniciarà sempre d'ofici, per mitjà de convocatòria aprovada per l'òrgan competent.   
L'Ordre 22/2016, de 27 d'octubre, de la Conselleria d'Economia Sostenible Sectors Productius, Comerç i Treball (DOGV 7906, 28.10.2016), va establir les bases reguladores per a la concessió de les subvencions per a l'impuls d'actuacions d'industrialització i millora de la competitivitat i sostenibilitat econòmica, social i mediambiental dels sectors industrials de la Comunitat Valenciana.  
  
Conforme estableix l'article 3.5 de les bases reguladores esmentades, les convocatòries podran establir o prioritzar com a beneficiaris a aquelles entitats, agrupacions, classes d'empreses, indústries i associacions pertanyents a sectors, àmbits d'especialització, comarques o municipis, que anualment s'hagen inclòs expressament en la Llei de Pressupostos de la Generalitat.  
En el programa pressupostari 722.20, Política Industrial, de la Llei 11/2015, de 29 de desembre, de Pressupostos de la Generalitat per a 2016, s'estableixen com a possibles beneficiaris de les línies de subvenció incloses en aquell, les associacions i empreses dels sectors: marbre, moble, tèxtil i joguet.  
Per mitjà de la present resolució, es convoquen per a l'exercici 2016, les subvencions destinades a les associacions d'aquests quatre sectors per a la realització d'actuacions de reforç del teixit associatiu per a la industrialització sostenible, regulades en el capítol III del títol III de les bases reguladores, en els termes i condicions delimitats en la present convocatòria.  
La present convocatòria queda sotmesa a més, en el que escaiga, a la Llei 38/2003, de 17 de novembre, General de Subvencions; al Reial Decret 887/2006, de 21 de juliol, pel qual s'aprova el seu Reglament; i a la normativa autonòmica establida en els articles 159 i següents de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
Per això, i en virtut de les facultats que em confereix l'article 28 de la Llei 5/1983, de 30 de desembre, del Govern Valencià, i l'article 160.4.b de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, resolc:  
  
  
Primer. Objecte i àmbit de la convocatòria  
L'objecte de la present resolució és convocar per a l'exercici 2016, en règim de concurrència competitiva, subvencions per al desenvolupament d'actuacions de reforç del teixit associatiu per a la industrialització sostenible, en els sectors del marbre, moble, tèxtil i joguet, de la Comunitat Valenciana.  
  
Segon. Finançament  
1. La present convocatòria es finançarà amb càrrec al capítol IV dels Pressupostos de la Generalitat per a l'any 2016 del programa pressupostari 30.51.96.488.58 amb el següent desglossament inicial per sectors:  
  
Codi línia Denominació línia Import  
S 8093 Pla d'ajudes al sector marbre 400.000 -  
S 8094 Pla d'ajudes al sector moble 400.000 -  
S 8091 Pla d'ajudes al sector tèxtil 400.000 -  
S8092 Pla d'ajudes al sector joguet 400.000 -  
  
  
2. Es podrà incrementar l'import màxim anterior, l'aplicació del qual a la concessió de subvencions no requerirà d'una nova convocatòria, si en la convocatòria destinada per a les empreses dels sectors del marbre, moble, tèxtil i joguet, i que es finança amb càrrec a la resta del crèdit de la mateixa línia, s'hagueren presentat sol·licituds d'ajudes per import inferior a la despesa inicialment prevista per a aquelles, tal com disposa l'article 58.2 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. L'efectivitat de la quantia addicional queda condicionada a la declaració de disponibilitat de crèdit, en un moment anterior a la resolució de la concessió de subvenció.  
  
Tercer. Beneficiaris  
1. Podran ser beneficiaris d'aquestes ajudes les associacions empresarials pertanyents als sectors del marbre, moble, tèxtil i joguet, amb seu o domicili social a la Comunitat Valenciana. Els centres tecnològics no podran obtindre la condició de beneficiari d'aquesta convocatòria, sense perjuí de poder participar-hi com a entitat subcontractada.  
2. No podran obtindre la condició de beneficiaris els sol·licitants en què concórrega alguna de les circumstàncies previstes en els apartats 2 i 3 de l'article 13 de la Llei 38/2003, de 17 de novembre, General de Subvencions.  
  
Quart. Obligacions dels beneficiaris  
Els beneficiaris d'aquestes ajudes hauran de complir totes les obligacions establides en els articles 4, 5.2, 8 i 14 de l'Ordre 22/2016, de 27 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de les ajudes en matèria de reindustrialització.  
  
Cinquè. Accions i projectes subvencionables  
L'objectiu d'aquestes ajudes és impulsar la posada en marxa i la dinamització del teixit associatiu de caràcter industrial dels sectors marbre, moble, tèxtil i joguet de la Comunitat Valenciana, com a facilitadors dels reptes estratègics, a través d'actuacions per al desenvolupament sostenible del sector. Seran per tant subvencionables qualsevol de les següents accions o projectes, desenvolupats entre l'1 de gener de 2016 i la data de justificació de l'ajuda, que tinguen per objecte intensificar les seues línies d'actuació en la promoció col·laborativa empresarial:  
  
1.1. Accions de promoció per a incorporar noves empreses a l'agrupació.  
1.2. Accions de foment de l'economia circular.  
1.3. Assessorament a través d'actuacions de consultoria de gestió, organització industrial, assistència tecnològica, serveis de transferència de tecnologia, consultoria sobre adquisició, protecció i comerç de drets de propietat industrial i intel·lectual.  
1.4. Assessorament a través d'actuacions de consultoria sobre ocupació de normes, bancs de dades, biblioteques tècniques, investigació de mercats, etiquetatge de qualitat, digitalització de processos.  
1.5. Assessorament en l'elaboració i presentació de projectes de cooperació tecnològica entre empreses a programes de finançament nacional i internacional.  
1.6. Participació agrupada en certàmens i activitats de promoció sectorials.  
1.7. Projectes de transformació productiva.  
1.8. Accions de promoció i gestió de polígons industrials i empresarials, enclavaments tecnològics i parcs científics.  
1.9. Altres projectes d'actuació integral dirigits a la posada en marxa i dinamització del teixit associatiu del sector que contribuïsquen al seu desenvolupament sostenible.  
  
Sisè. Despeses subvencionables  
Seran subvencionables els següents tipus de costos, que estiguen directament vinculats a l'actuació subvencionable:  
- Personal propi associat al projecte.  
- Col·laboracions externes necessàries per al desenvolupament del projecte, serveis tècnics, serveis professionals i serveis d'informació i difusió. En els projectes de participació en certàmens no es considerarà subvencionable el lloguer d'espai.  
- Despeses d'auditoria per a l'elaboració de l'Informe de revisió del compte justificatiu de la subvenció per auditor o empresa auditora externa inscrita en el Registre Oficial d'Auditors de Comptes.  
Setè. Quantia de l'ajuda  
L'ajuda podrà aconseguir fins al 100 % de les despeses que siguen subvencionables, sense perjuí del límit per associació de 200.000 euros de totes les ajudes de minimis rebudes en tres exercicis fiscals, conforme estableix el Reglament 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L352/1, 24.12.2013) atès que les ajudes concedides per mitjà d'aquesta convocatòria s'acullen al que s'hi disposa.  
  
Vuitè. Presentació de sol·licituds  
1. La presentació de sol·licituds i la documentació annexa per a l'obtenció de les ajudes regulades en la present convocatòria, es realitzarà obligatòriament de forma telemàtica. Per a això, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana, DNI electrònic, certificats de la Fàbrica Nacional de Moneda i Timbre, així com els certificats reconeguts inclosos en la llista de confiança de prestadors de serveis de certificació establits a Espanya, publicada en la seu electrònica del Ministeri d'Indústria, Energia i Turisme.  
2. L'interessat trobarà les instruccions per a omplir la sol·licitud general de subvenció per mitjà de la tramitació telemàtica en la web www.indi.gva.es/tramitacion-telematica, en l'enllaç «Instruccions».  
  
3. L'interessat omplirà i firmarà l'imprés de sol·licitud i la documentació annexa que s'exigeix en el resolc nové d'aquesta convocatòria, utilitzant l'aplicació dissenyada per a aquestes ajudes i que estarà disponible en el catàleg de Serveis Públics interactius de la Generalitat a través de https://sede.gva.es, apartat «serveis online», i accediran al tràmit de sol·licitud d'ajuda dissenyat a aquest efecte. Tant la sol·licitud com la resta de documents a presentar hauran de firmar-se electrònicament.  
4. La presentació de la sol·licitud porta implícita l'acceptació de les bases.  
  
Novè. Documentació que ha d'acompanyar a la sol·licitud  
1. Les sol·licituds es formalitzaran en model normalitzat i omplides amb les següents autoritzacions i declaracions:  
a) Autorització expressa a la Conselleria d'Economia Sostenible, Sectors Productius, Comerç i Treball, perquè aquesta comprove les dades d'identitat del sol·licitant o, en cas de tractar-se d'una persona jurídica, del seu representant, de conformitat amb el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. No obstant això, si de la comprovació efectuada resultés alguna discordança amb les dades facilitades per l'interessat, l'òrgan instructor estarà facultat per a aclarir-la. Si el sol·licitant no presta el seu consentiment, haurà d'aportar fotocòpia del document nacional d'identitat. Quan es tracte d'una persona jurídica s'haurà d'aportar, a més, documentació acreditativa i identificativa d'aquesta, consistent en fotocòpia de l'escriptura de constitució/estatuts actualitzada, poders de representació, si és el cas, i acreditació de la inscripció en el Registre Mercantil o Registre corresponent, així com fotocòpia de la targeta d'identificació fiscal.  
  
b) Autorització a la Conselleria d'Economia Sostenible, Sectors Productius, Comerç i Treball perquè aquesta obtinga de forma directa a través de certificats telemàtics, l'acreditació del compliment d'obligacions tributàries i davant de la Seguretat Social, en els termes que preveu els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. La Direcció General d'Indústria i Energia es reserva el dret de requerir el sol·licitant si la informació obtinguda presenta cap incidència.  
No obstant això, el sol·licitant podrà denegar expressament aquesta autorització, havent d'aportar llavors les certificacions que a continuació s'indiquen:  
- De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.  
- De la Tresoreria General de la Seguretat Social, el certificat acreditatiu que el sol·licitant es troba al corrent en el compliment de les seues obligacions amb la Seguretat Social  
- Dels serveis territorials de la Conselleria d'Hisenda i Model Econòmic, el certificat acreditatiu que el sol·licitant no té deutes de naturalesa tributària amb la Generalitat.  
En aquest sentit, les certificacions expedides per les administracions tributàries i per la Seguretat Social tindran una validesa de sis mesos des de la data de la seua expedició, d'acord amb el que estableix l'article 23.3 del Reial Decret 887/2006, pel qual s'aprova el Reglament General de Subvencions.  
c) Declaració responsable de totes les ajudes obtingudes per als mateixos costos subvencionables, a fi de comprovar que no se superen els límits de l'article 5.2 del Reglament (UE) núm. 1407/2013.  
d) Declaració responsable que el sol·licitant no està incurs en les prohibicions per a obtindre la condició de persona beneficiària establides en l'article 13 de la Llei 38/2003, de 17 de novembre, General de Subvencions, i en particular, que no és deutora de la Generalitat d'obligacions per reintegrament de subvencions.  
2. A més, s'acompanyaren els següents documents en model normalitzat:  
a) Annex I, que contindrà les següents declaracions responsables:  
1. Declaració responsable que el sol·licitant compleix amb la normativa d'integració laboral de persones amb discapacitat o si és el cas l'exempció de la dita obligació, i que es troben al corrent en el compliment de la Llei 6/2014, de 25 de juliol, de la Generalitat, de Prevenció, Qualitat i Control Ambiental d'Activitats a la Comunitat Valenciana, del Reial Decret Legislatiu 1/2013, de 29 de novembre, pel qual s'aprova el Text Refós de la Llei general de drets de les persones amb discapacitat i de la seua inclusió social, de la Llei Orgànica 3/2007, de 22 de març, per a la Igualtat Efectiva de Dones i Homes, i de la Llei 9/2003, de 2 d'abril, per a la Igualtat entre dones i homes.  
  
2. Declaració responsable de les circumstàncies arreplegades en l'article 11.5 de les bases reguladores, com a criteris de preferència en cas d'empat de puntuació.  
b) Memòria descriptiva de l'actuació o projecte realitzat durant l'exercici de la convocatòria, d'acord amb el model normalitzat que es posa a disposició.  
c) Dades de domiciliació bancària segons model facilitat a l'efecte, excepte si s'han presentat amb anterioritat davant de la Generalitat i no han experimentat variació, i en aquest cas s'indicarà el número del compte anteriorment utilitzat i donat d'alta a aquests efectes.  
d) Declaració responsable, segons model normalitzat, de totes les ajudes de minimis concedides per qualsevol projecte al sol·licitant en l'exercici fiscal corrent i en els dos anteriors. El moment en què ha de considerar-se concedida una ajuda de minimis és aquell en què es reconega a l'empresa el dret legal a rebre l'ajuda, amb independència de la data de pagament de l'ajuda de minimis a l'empresa. Només es podran concedir noves ajudes de minimis després d'haver comprovat que això no donarà lloc a què l'import total de les ajudes concedides a l'empresa beneficiària sobrepasse el límit màxim establit en el Reglament (UE) núm. 1407/2013, és a dir, 200.000 euros, que es redueix a 100.000 euros en el cas de beneficiaris que operen en el sector del transport per carretera, durant qualsevol període de tres exercicis fiscals.  
  
3. L'òrgan competent per a la instrucció i resolució de l'expedient, a la vista de la documentació que es troba en el seu poder, podrà requerir del sol·licitant en qualsevol moment altres dades, documents i informes complementaris que resulten necessaris per a la resolució de l'expedient.  
  
Deu. Termini de presentació de sol·licituds  
El termini de presentació de sol·licituds serà de 10 dies hàbils, iniciant-se el seu còmput l'endemà de la publicació, en extracte, de la present resolució en el Diari Oficial de la Generalitat Valenciana.  
  
  
  
Onze. Esmena de sol·licituds  
1. Quan la sol·licitud no reunisca els requisits assenyalats en la llei 39/2015 d'1 d'octubre, del Procediment Administratiu Comú de les Administracions Públiques, o no s'acompanye la documentació que d'acord amb aquesta resolució resulte exigible, o es considere necessària per a resoldre, es requerirà l'interessat perquè, en el termini de 10 dies hàbils, esmene la falta o acompanye els documents preceptius, amb indicació que, si així no ho fera, es considerarà que desisteix de la seua petició, prèvia resolució que haurà de ser dictada en els termes que preveu l'esmentada legislació bàsica.  
2. Els requeriments a què es fa referència en aquest article, així com qualsevol altre que poguera realitzar-se, es regiran pel que disposen els articles 53 i següents del Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana. Tal com disposa l'article 53 de la dita norma, la notificació electrònica dels actes administratius produirà efectes jurídics quan l'interessat haja assenyalat aquest mitjà com a preferent, n'haja consentit expressament la utilització o quan la via esmentada resulte obligatòria per a l'interessat.  
3. La notificació electrònica dels actes administratius produirà efectes jurídics al ser la dita via obligatòria per a l'interessat. De conformitat amb l'article 54 del Decret 220/2014, la pràctica de la notificació electrònica es realitzarà, amb caràcter general, per compareixença electrònica, de la manera següent:  
- La persona interessada, degudament identificada, accedirà al contingut de l'actuació administrativa corresponent a través de la seu electrònica de la Generalitat. Prèviament, s'enviarà per correu electrònic a l'adreça facilitada per l'interessat, un avís de notificació, de caràcter informatiu, que li comunicarà l'existència d'una notificació dirigida a aquell, així com l'adreça de la pàgina web a què ha d'accedir per a obtindre.  
- Aquest avís de notificació haurà d'especificar, a més de les dades que permeten la identificació de la notificació, de conformitat amb el que disposa la Llei 39/2015, d'1 d'octubre, del Procediment Administratiu Comú de les Administracions Públiques, que transcorreguts deu dies naturals a partir de la data de la notificació, sense que hi tinga lloc l'accés, equivaldrà al rebuig de la notificació als efectes previstos en la normativa legal vigent, llevat que d'ofici o a instància del destinatari es comprovi la impossibilitat tècnica o material de l'accés.  
  
- L'interessat podrà accedir a la notificació electrònica prèvia la seua identificació personal per qualsevol dels mitjans definits en l'article 26 del Decret 220/2014. La notificació contindrà la designació de l'òrgan administratiu o entitat que efectua la notificació, la referència al tipus de document que es notifica, el número d'expedient a què es refereix, i la data i registre d'eixida.  
- Si l'interessat accepta la notificació, podrà accedir als documents objecte d'aquesta, que també tindran format per a impressió.  
  
- Es deixarà constància en l'expedient administratiu de l'acceptació o rebuig de la notificació electrònica, produint els efectes previstos en la Llei 39/2015, d'1 d'octubre, del Procediment Administratiu Comú de les Administracions Públiques.  
  
Dotze. Criteris de valoració de les sol·licituds  
El procediment de concessió de les subvencions es tramitara en règim de concurrència competitiva, que es realitzara per mitjà de comparació segons els criteris, puntuacions i llindars mínims següents, establint-se una prelació per a cada sector convocat entre les que hagen obtingut la puntuació mínima de 50 punts, i sense poder superar en tot cas els imports d'ajuda proposats en el dit llistat el límit pressupostari establit en el resolc segon.  
1. La valoració de les sol·licituds de subvencions es realitzarà atesos els criteris següents, i segons la ponderació següent:  
  
1.1. Fins a 30 punts Puntuació   
màxima Llindar  
 mínim  
 Viabilitat tècnica i econòmica 15 5  
 Fortalesa de l'enfocament proposat 10 5  
 Coherència del pla de treball 5   
1.2. Fins a 60 punts Adequació a les necessitats d'industrialització o demandes del sector, del mercat o de l'àmbit territorial d'influència 25 10  
 Contribució a la millora de la competitivitat 20 10  
 Contribució al desenvolupament industrial sostenible i la reducció de l'impacte mediambiental. 15   
1.3. Fins a 10 punts Contribució a la millora de qualitat de la vida ciutadana o utilitat de solució per a problemes socials 5   
 La contractació de persones amb discapacitat o diversitat funcional més allà del percentatge mínim establit per la normativa sobre integració laboral de persones amb discapacitat 5   
  
  
  
2. L'avaluació de les sol·licituds l'aplicació dels llindars mínims i la resolució d'empats, es realitzarà aplicant les regles establides en els apartats 2, 3, 4 i 5 de l'article 11 de les bases reguladores.  
  
En el cas que el crèdit consignat en la convocatòria fora suficient, atenent al nombre de sol·licituds una vegada finalitzat el termini de presentació no serà necessari fixar ordre de prelació entre les sol·licituds que reunisquen els requisits establits en les convocatòries.  
Quan l'import de la subvenció resulte inferior a què figura en la sol·licitud presentada, es podrà instar el beneficiari a reformular la seua sol·licitud per a ajustar els compromisos i condicions a la subvenció atorgable. La reformulació haurà de realitzar-se en el termini màxim de 10 dies des de la notificació de la proposta de resolució.  
  
Tretze. Comissió tècnica instructora  
De conformitat amb allò que disposa l'article 10 de l'Ordre 22/2016, de 27 d'octubre, la Comissió Tècnica instructora elaborarà una relació ordenada dels sol·licitants admesos amb la puntuació obtinguda, i la quantia de l'ajuda a concedir, i elevarà a l'òrgan concedent les corresponents propostes de concessió i denegació d'ajudes i la determinació de les seues quanties. La composició de la Comissió i el seu funcionament serà l'establit en l'esmentat article 10 de l'Ordre 22/2016, de 27 d'octubre.  
  
Catorze. Resolució de concessió  
1. Es delega en la direcció general amb competències en matèria d'indústria, la resolució de les sol·licituds de subvencions que es presenten a l'empara d'aquesta convocatòria d'ajudes. L'òrgan competent per a la resolució d'aquestes subvencions serà, així mateix, competent per a dictar la resolució prevista en l'article 13 de les bases reguladores.  
  
2. El termini màxim per a resoldre i notificar la resolució serà de sis mesos a comptar de la publicació de la corresponent convocatòria en el Diari Oficial de la Generalitat Valenciana.  
3. Transcorregut el termini abans mencionat sense que s'haguera notificat resolució expressa, les persones interessades podran entendre desestimades les seues sol·licituds per silenci administratiu. Tot això, sense perjuí que subsistisca l'obligació legal de l'Administració de resoldre expressament sobre la petició formulada.  
4. La resolució del procediment de concessió es notificarà als interessats per mitjà de la seua publicació en la pàgina web de la Conselleria d'Economia Sostenible, Sectors Productius, Comerç i Treball, en aplicació de l'article 45.1.b de la Llei 39/2015, d'1 d'octubre, del Procediment Administratiu Comú de les Administracions Públiques. La pràctica de la dita notificació s'ajustarà a les disposicions contingudes en l'esmentada llei. També es publicarà en el Diari Oficial de la Generalitat Valenciana i en la Base de Dades Nacionals de subvencions, en compliment d'allò que s'ha establit sobre publicitat de subvencions concedides, en la Llei 38/2003, de 17 de novembre, General de Subvencions.  
  
  
Quinze. Resolució d'incidències. Supòsits i criteris de modificació de la resolució  
1. La Direcció General amb competències en matèria d'indústria resoldrà les incidències que es produïsquen amb anterioritat o posterioritat a la concessió. En qualsevol moment de la vigència de l'expedient, el beneficiari haurà d'actualitzar la documentació presentada que haguera patit alguna modificació i comunicar altres ajudes públiques o privades que haguera obtingut o sol·licitat després de la data de presentació de la sol·licitud.  
2. La modificació o alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.  
  
Setze. Recursos  
La resolució de concessió que es dicte posa fi a la via administrativa i, en contra, podrà interposar-se un recurs potestatiu de reposició en el termini d'un mes a comptar de l'endemà de la notificació o recurs contenciós administrativa davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la notificació, de conformitat amb allò que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Dèsset. Justificació de les ajudes  
1. Els sol·licitants d'ajudes hauran de presentar la documentació justificativa en el termini de 10 dies hàbils des de l'endemà de la publicació, en extracte, de la present resolució en el Diari Oficial de la Generalitat Valenciana. La presentació es farà de manera telemàtica en els mateixos termes del resolc vuitè.  
2. Els beneficiaris hauran de presentar la següent documentació, de conformitat amb allò que disposa l'article 14 de l'Ordre 22/2016, de 27 d'octubre.  
1) Un compte justificatiu subscrit pel beneficiari, d'acord amb el model normalitzat.  
2) Informe d'un auditor de comptes inscrit com a exercent en el Registre Oficial d'Auditors de Comptes dependents de l'Institut de Comptabilitat i auditoria de comptes, que contindrà la documentació establida en l'article 14 de l'Ordre de bases.  
3) Resum de dades bàsiques del projecte realitzat segons model de memòria econòmica i tècnica de les actuacions.  
  
Dihuit. Reintegrament i minoració de les ajudes  
1. Escaurà el reintegrament de les ajudes concedides o la seua minoració, amb reembossament de les quantitats percebudes i l'exigència dels interessos de demora des del moment del pagament de la subvenció, per incompliment de les obligacions i requisits que s'estableixen en la present convocatòria, així com en els supòsits de causes de reintegrament que estableix l'article 37 de la Llei General de Subvencions.  
2. El procediment de reintegrament s'ajustarà a les previsions contingudes en l'article 172 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
Dènou  
Contra la present resolució, que posa fi a la via administrativa podrà interposar-se, potestativament, de conformitat amb els articles 123 i 124 de la Llei 39/2015 d'1 d'octubre, del Procediment Administratiu Comú de les Administracions Públiques, recurs de reposició davant el mateix òrgan que l'ha dictada, en el termini d'un mes a comptar de l'endemà de la seua publicació. O bé, directament recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, a comptar de l'endemà de la publicació, de conformitat amb el que preveu l'article 46 de la Llei 29/1999, de 13 de juliol, reguladora de la jurisdicció contenciosa administrativa.  
  
  
València, 9 de novembre de 2016.- El conseller d'Economia Sostenible, Sectors Productius, Comerç i Treball: Rafael Climent Gonzàlez.